text: Foråret på vej til Syd- og Sønderjylland
  24 februar 2014 kl. 07.10
  Der venter flotte dage med tørt vejr, nogen sol og lidt blæst fra sydøst og syd, og årets indtil nu varmeste dag bliver tirsdag, lyder DMI's vurdering.
  Klik på billedet ovenfor og se forårsbilleder fra seerne.
  - Der har været lidt forår i luften de sidste par dage, og den tendens fortsætter også i starten af ugen, lyder meldingen fra meteorolog Frank Nielsen fra DMI.
  Det bliver 10 grader mange steder tirsdag, og meteorologen forventer, at vi får årets indtil nu varmeste dag i det syd- og sønderjyske.
  - Vi når nok op på 12, måske 13, grader på tirsdag. Det er i den varme ende, men det er ikke rekord, siger han.
  Den højeste temperatur i februar måned er på 15,8 grader, og det blev målt den 24. februar 1990.
  Hovedstadsområdet kan dog risikere en noget køligere tirsdags-oplevelse.
  - Selvom vi har 12-13 grader i Syd- og Sønderjylland, så kan det godt være, at vi i hovedstadsområdet kun når op på otte til ni grader som det varmeste. Så københavnervejr kan man ikke kalde det, siger Frank Nielsen.
  Natten til torsdag kan der komme en anelse nattefrost. "Men det hører med til foråret", mener meteorologen.
  - Det er også derfor, at folk ikke skal fare ud og klippe deres roser. Selvom det er mildt, kan det sagtens være koldt om natten.
  Sidst på ugen bliver det da også mere køligt i dagtimerne sammenlignet med ugens første dage.
  - Når vi når hen til torsdag og fredag, kan der begynde at komme noget regn af til. Der ikke nogen, der kan vide sig helt fri for det, men det er især vest for Storebælt, fortæller meteorologen.
  